立秋日六兄將仕先入都赴銓試會飲東郊作詩送之
作者：葛勝仲
朝代：宋

paragraphs: 缺月耿疏林，凉飈拂輕袵。
荒溪趣遵塗，客子敢安枕。
自言赴銓府，試判取微廩。
清時廣招延，選部雜流品。
門子萃金張，文人富曹沈。
春秋兩較試，器業一精審。
探珠到淵洄，求金自沙墋。
騰裝分區區，蓄志常懔懔。
家翁昔初仕，恬退聲藉甚。
求閒絕外慕，行義鄙中荏。
以兹久淹蟠，通籍才十稔。
飄然宦游倦，遽以歸休諗。
優恩得世祿，綸告下綈錦。
兄材濟世美，聖讀近天禀。
所長皆蓋人，無一可鐫鋟。
摛辭昔賢均，說經餘子噤。
臨書蛇蚓結，搊琴魚鮪淰。
辛勤客虞庠，藜藿就烹餁。
謂當妙穿楊，百中羽皆飲。
如何遭刖頻，歸步每踔踸。
兹行定焚舟，已事空拾瀋。
將期冠羣英，喜劇不能寢。